หลายจังหวัดขานรับเดินหน้าทำถนนยางพารา จังหวัดเชียงใหม่เริ่มดำเนินการแล้ว
หลายจังหวัดขานรับเดินหน้าทำถนนยางพารา ขณะที่สัปดาห์หน้ารัฐมนตรีว่าการกระทรวงเกษตรและสหกรณ์จะลงพื้นที่หารือส่วนท้องถิ่นภาคใต้ถึงการทำถนนยางพาราหลังจากเมื่อวานนี้ไปติดตามที่จังหวัดเชียงใหม่ซึ่งเริ่มดำเนินการไปแล้ว

นายกฤษฎา บุญราช รัฐมนตรีว่าการกระทรวงเกษตรและสหกรณ์ กล่าวว่า ภายหลังจากกระทรวงเกษตรฯ ประสานงานกับกระทรวงคมนาคม กรมทางหลวง กรมทางหลวงชนบทและองค์กรปกครองท้องถิ่น เพื่อหารือให้พิจารณาสนับสนุนการใช้ยางพาราในพื้นที่ไปเมื่อสัปดาห์ที่แล้วนั้น 
ความคืบหน้าล่าสุดหลังจากตรวจติดตามการดำเนินงานตามโครงการใช้ยางพาราในหน่วยงานรัฐในพื้นที่จังหวัด พบว่าได้รับความร่วมมือจากส่วนท้องถิ่นต่อเนื่องมากขึ้นเป็นลำดับ โดยเฉพาะการหารือเพื่อกำหนดแผนการทำถนนด้วยยางพารา ซึ่งขณะนี้มีหลายจังหวัดเริ่มดำเนินการแล้ว เช่น หนองบัวลำภู สกลนคร นครพนม เชียงใหม่ ปราจีนบุรี และเพชรบุรี 
ขณะที่สัปดาห์หน้าจะมีการประชุมนายกองค์การบริหารส่วนจังหวัดในพื้นที่ภาคใต้ที่จังหวัดระนอง เพื่อชี้แจงทำความเข้าใจเกี่ยวกับการนำยางพารามาใช้ทำถนนแก่ภาคส่วนท้องถิ่น โดยยืนยันโครงการดังกล่าวนี้เป็นการระบายผลผลิตน้ำยางจากเกษตรกรและสถาบันเกษตรกรโดยตรง สามารถบรรเทาความเดือนร้อนเกษตรกรได้จริง

ทั้งนี้ ในส่วนของแผนงานการก่อสร้างถนนที่ทำด้วยยางพารา ซึ่งจะกำหนดรูปแบบโดยระบุถึงส่วนผสมที่ถูกต้องตามหลักทางวิศวกรรมนั้นจะหารือร่วมกับกระทรวงคมนาคม โดยกรมทางหลวงและกรมทางหลวงชนบท รวมถึงหน่วยงานที่เกี่ยวข้อง เพื่อกำหนดเป็นแผนกลางสำหรับให้แต่ละหน่วย เช่น อบต. ต่างๆ นำไปใช้ในรูปแบบและทิศทางเดียวกันทั่วประเทศ